Zimovres

Zimovres je fiktívny hrad z románovej série Pieseň ľadu a ohňa od G. R. R. Martina. Je sídlom významného šľachtického rodu Starkovcov. Nachádza sa na Severe, ktorý je súčasťou fiktívnej krajiny Sedem kráľovstiev. 
Opis.
Zimovres je veľký hrad uprostred hlbokých lesov zvaných Vlčí les. Nachádza sa hlboko vo vnútrozemí. Bol postavený zo žuly, na prírodných horúcich prameňoch, ktoré prúdia potrubiami vnútri stien a zabezpečujú vykurovanie. Niekedy sa prikuruje aj krbmi. Horúce pramene tiež vytvárajú jazierka v Božom háji, mieste, ktoré slúži na uctievanie Starých bohov. Starí bohovia sú odvekým náboženstvom Starkovcov, pretože Starkovci sú potomkami Prvých ľudí. Až keď sa k Starkovcom sobášom dostala južanka Catelyn Tullyová, jej manžel dal pre ňu postaviť sept, malý chrám na uctievanie nových bohov. Lady Catelyn má ako južanka aj najteplejšie komnaty.
Hrad je obohnaný dvojitými hradbami. Okrem komnát má napríklad stajne, psiareň, kuchyňu, knižnicu, skleníky, kováčsku vyhňu a krypty. Krypty sú prastará podzemná stavba, do ktorej sa ide úzkym točitým schodiskom. Siahajú do nepreskúmaných hĺbok a sú v nich ukladané pozostatky zväčša lordov Zimovresu. Každý zosnulý lord má vytesanú sediacu sochu, cez kolená položený železný meč a pri nohách mu leží socha pravlka. Pravlk je totiž zvieraťom v erbe Starkovcov. Lord Eddard Stark dal do krýpt pochovať aj svojich dvoch súrodencov, brata Brandona a sestru Lyannu, a zhotoviť im sochy, hoci neboli lordi. Zimovres má tiež desiatky nádvorí s malými termálnymi jazierkami.
Hrad nie je celý obývaný. Má aj pustú zbúranú vežu, bývalú strážnu vežu, kedysi najväčšiu z celého Zimovresu. Potom do nej udrel blesk a jej horná tretina sa zrútila. V tejto veži sa odohrala významná zápletka série – Bran Stark, malý chlapec rád šplhajúci po múroch Zimovresu, v nej videl kráľovnú Cersei a jej brata pri inceste.
Na Zimovres a z neho vedie kráľovská cesta, najdôležitejšia dopravná tepna v Siedmich kráľovstvách. Okolo Zimovresu sa rozprestiera Zimné mestečko. Hneď za hradbami je jeho trhovisko. V lete je obývané iba z pätiny, ale v zime sa zaľudní. 
Niektorí obyvatelia hradu.
Významnejšie postavy, ktoré bývali na Zimovrese na začiatku Hry o tróny
História.
Zimovres dal údajne postaviť Brandon Staviteľ. Hrad sa v priebehu stáročí postupne rozširoval a zväčšoval. 
Na začiatku knižnej série žije na Zimovrese rodina Starkovcov. Postupne sú však nútení hrad opúšťať. Najprv odíde lord Eddard so svojimi dcérami, aby sa presídlil do hlavného mesta ríše, Kráľovho prístavu, a tam sa zhostil úlohy kráľovho pobočníka. Vezme zo sebou aj časť služobníctva. Nasleduje odchod Catelyn Starkovej, ktorá sa snaží zistiť, kto sa pokúsil zabiť jej syna Brana. Hradu zostane panovať najstarší syn Robb, aj on však odíde, keď jeho otca neprávom obvinia a zatknú. Vezme so sebou aj Theona Greyjoya. Pánom Zimovresu sa stáva napoly ochrnutý, osemročný Bran.
Do hradu prídu a jeho obyvateľmi sa stanú dvaja chlapci z rodu Freyovcov, obaja s menom Walder Frey. Na návštevu prídu aj Jojen a Meera Reedovci, ktorých otec bol dobrým priateľom lorda Starka.
Hrad musí časom opustiť aj ser Rodrick s ďalšou časťou vojska. Vtedy na veľmi oslabený Zimovres zaútočí Theon Greyjoy. On a jeho muži prelezú hradby a hrad si podmania. Theon sa vyhlási za princa Zimovresu. Bran a Rickon sa spolu s Hodorom, Reedovcami a slúžkou Oshou ukryjú v hradných kryptách. 
Theona neskôr ľsťou porazia Boltonovoci, ktorí pozabíjajú osadenstvo hradu. Hrad sa snažia vypáliť, no drevených častí v ňom nie je veľa, a tak stavba zostane viac-menej stáť. Bran, Rickon, Osha, Hodor a Reedovci opustia rozvaliny hradu. Boltonovci spolu so zotročeným Theonom Greyjoyom a Jeyne Poolovou, ktorá predstiera, že je Arya Starková, sa neskôr vrátia a Zimovres sčasti obnovia. Na ňom čakajú na útok armády Stannisa Baratheona. Theon Greyjoy spolu s týranou a znásilňovanou Jeyne z hradu neskôr utečú zoskokom z hradieb.